b'\n_START_ARTICLE_\nSilvino Francisco\n_START_SECTION_\nKariera\n_START_PARAGRAPH_\nFrancisco je iz\xc5\xa1el iz dru\xc5\xbeine, v kateri so \xc5\xbee po tradiciji igrali snooker. Njegova brat Mannie in ne\xc4\x8dak Peter sta oba igrala snooker na zelo visoki ravni, Mannie se je ve\xc4\x8dkrat prebil v finale Svetovnega amaterskega prvenstva v biljardu in Svetovnega amaterskega prvenstva v snookerju, Peter pa je v sezoni 1988/89 zasedal 14. mesto svetovne snooker lestvice._NEWLINE_Silvino Francisco je leta 1985 zmagal na jakostnem turnirju British Open, v finalu je premagal Kirka Stevensa z izidom 12-9. Po kon\xc4\x8danem turnirju je Francisco obto\xc5\xbeil Stevensa, da je igral pod vplivom drog, zaradi \xc4\x8desar so Francisca kaznovali z denarno kaznijo 6.000 funtov in odvzemom dolo\xc4\x8dene koli\xc4\x8dine to\xc4\x8dk za svetovno jakostno lestvico. Ko je kasneje Stevens priznal svoje te\xc5\xbeave z drogami, so kazen Franciscu povrnili. _NEWLINE_Po koncu finala turnirja Masters leta 1989 je bil Francisco vpleten v nov \xc5\xa1kandal. V finalu je izgubil z izidom 1-5 proti Terryju Griffithsu, direktorji stavnic pa so opazili neobi\xc4\x8dajno veliko vpla\xc4\x8danih stav na to\xc4\x8dno ta rezultat, 1-5. Francisca so aretirali, a so ga kasneje izpustili, ker niso uspeli sestaviti obto\xc5\xbenice. Francisco je padel v kockarske te\xc5\xbeave in leta 1996 zaradi zaostankov pri pla\xc4\x8devanju davkov bankrotiral. Zapustila ga je tudi njegova druga \xc5\xbeena, ki je od njega zahtevala hi\xc5\xa1o v vrednosti 350.000 funtov in redno podporo za njegove 4 otroke. Kasneje je v prijateljevi restavraciji s hitro hrano za dodatni zaslu\xc5\xbeek delal v no\xc4\x8dni izmeni._NEWLINE_Najhuj\xc5\xa1e pa je bilo \xc5\xa1e pred njim, saj so ga leta 1997 aretirali zaradi tihotapljenja marihuane. Obsodili so ga in poslali za tri leta v zapor.'